Page:Ludus Coventriae (1841).djvu/309

 With Jamys the lesser, that apud Jherosolyman Was made fyrst patryarke, by the ordenauns of Cephas.

Primus doctor. Heyl, Mathew the apostel and also Evangelyst! That was clepyd to the fflok of gostly conversacion ffrom thyrknes of concyens that ȝe were in ffest,  With Bertylmew that ffled alle carnalle temptacion. Secundus doctor. Heyl, Symeon Zelotes! thus be ȝour name,  And Judas, that bothe wel lovyd oure Lord! Therffore ȝe have bothe joye and game,  Wher nevyr is sstryff but good acorde. Primus doctor. Heyl, Poul, grett doctour of the ffeyth,  And vessel chosyn be trewe eleccion! Heyl Thomas, of whom the gospel seyth,  In Crystys wounde was ȝour refleccion! Secundus doctor. Heyl, John Baptyst, most sovereyn creature  That evyr was born be naturalle conseyvyng! And hyest of prophetys, as wytnessyth Scrypture;  Heyl voys that in desert was allewey cryeng! What tyme that processyon is enteryd into the place, and the Herowdys takyn his schaffalde, and Pylat and Annas and Cayphas here schaffaldys; also than come ther an exposytour, in doctorys wede, thus seyng,

Contemplacio. Sofreynes and frendys, ȝe mut alle be gret with gode; Grace, love, and charyté evyr be ȝou among; The maydenys sone preserve ȝou that for man deyd on rode; He that is o God in personys thre, defende ȝou fro ȝour fon!

Be the leve and soferauns of allemythty God, We intendyn to procede the matere that we lefte the last ȝere;